Μελέτη της επίδρασης των αρχέγονων κυττάρων που προέρχονται από λιπώδη ιστό στη βιωσιμότητα δερματικών κρημνών τυχαίας αγγείωσης
Authors: Καραθανάσης Βασίλειος 
Published: September 2021

Η χρήση των κρημνών έχει εμφανίσει θεαματική πρόοδο τις τελευταίες δεκαετίες και αποτελεί αναπόσπαστο μέρος της πλαστικής, επανορθωτικής και αισθητικής χειρουργικής. Παρά την αναμφισβήτητη εν γένει χρησιμότητα των κρημνών, όπως και σε κάθε χειρουργική επέμβαση, υφίστανται πιθανές επιπλοκές από τις οποίες η κυριότερη είναι η μερική ή ολική νέκρωση του κρημνού. Σκοπεύοντας στη βελτίωση της επιβίωσης των δερματικών κρημνών, ερευνητές χρησιμοποίησαν διάφορες μεθόδους, περιλαμβάνοντας τη χρήση των αρχέγονων κυττάρων από λιπώδη ιστό με σημαντικά θετικά αποτελέσματα. Η παρούσα διατριβή πραγματεύεται την επίδραση των αρχέγονων κυττάρων από λιπώδη ιστό στην επιβίωση επισφαλών δερματικών κρημνών τυχαίας αγγείωσης. Η διατριβή αποτελείται από δύο μέρη. Στο πρώτο, γενικό μέρος, γίνεται αναφορά στους δερματικούς κρημνούς και στα αρχέγονα κύτταρα, στον ορισμό τους και στην σταδιοποίηση τους καθώς και μια σύντομη ιστορική αναδρομή. Επειδή η έρευνα μας σχετίζεται με τους δερματικούς κρημνούς τυχαίας αγγείωσης, γίνεται μια εκτενέστερη περιγραφή των κρημνών αυτών. Αναφέρονται επίσης τα πιο πρόσφατα δεδομένα που αφορούν την κλινική εφαρμογή των αρχέγονων κυττάρων στην πλαστική, επανορθωτική και αισθητική χειρουργική αλλά και σε άλλους τομείς της ιατρικής όπως και τα τελευταία επιστημονικά δεδομένα σχετικά με τα αρχέγονα κύτταρα λιπώδους προέλευσης.Το δεύτερο, ειδικό μέρος περιλαμβάνει το υλικό και την μεθοδολογία που ακολουθήθηκε στην πειραματική μελέτη, καθώς και τα αποτελέσματα που προέκυψαν μετά τον κλινικό, ιστολογικό και ανοσοϊστοχημικό έλεγχο των κρημνών. Στην έρευνα μελετήθηκε η επίδραση της χρήσης των αρχέγονων κυττάρων από λιπώδη ιστό σε επισφαλείς δερματικούς κρημνούς τυχαίας αγγείωσης. Για το σκοπό αυτό χρησιμοποιήθηκε ένα πειραματικό μοντέλοεπισφαλών δερματικών κρημνών τυχαίας αγγείωσης σε επίμυες τύπου Wistar στους οποίους πραγματοποιήθηκε αυτόλογη μεταμόσχευση αρχεγόνων κυττάρων από λιπώδη ιστό. Στη συνέχεια παρατίθεται βιβλιογραφική ανασκόπηση στην οποία παρουσιάζονται πειραματικές μελέτες που έχουν πραγματοποιηθεί έως σήμερα και που σχετίζονται με την μελέτη της επίδρασης των αρχέγονων κυττάρων από λιπώδη ιστό σε έμμισχους δερματικούς κρημνούς και αποδεικνύει την πρωτοτυπία της διατριβής αυτής. Τέλος, ακολουθούν η συζήτηση, και τα συμπεράσματα.Από την πειραματική μας μελέτη διαπιστώσαμε ότι η ενδοδερμική χορήγηση αυτόλογων αρχεγόνων κυττάρων από λιπώδη ιστό οδήγησε σε στατιστικά σημαντική βελτίωση της βιωσιμότητας των δερματικών κρημνών τυχαίας αγγείωσης (p<0.0001) σε ένα πειραματικό μοντέλο προκλητής ισχαιμίας. Ο μηχανισμός με τον οποίο πραγματοποιήθηκε αυτό ήταν με την απευθείας in vivo μετατροπή τους σε ενδοθηλιακά κύτταρα και δημιουργία νέων αγγείων. Το συμπέρασμα αυτό σε συνδυασμό με τις ήδη υπάρχουσες πειραματικές μελέτες που έχουν πραγματοποιηθεί και έχουν καταδείξει την θετική επίδραση των παραπάνω κυττάρων στην επιβίωση ισχαιμικών δερματικών κρημνών αποτελεί ενθάρρυνση για μελλοντική κλινική εφαρμογή των αρχέγονων κυττάρων από λιπώδη ιστό στην πλαστική, επανορθωτική και αισθητική χειρουργική.